Það var ekki eiginkona forsætisráðherra sem hafði samband við Richard Branson vegna mögulegrar geimferðar . Það var Dorrit Moussaieff forsetafrú . Í svari við fyrirspurn mbl segir Örnólfur Thorsson , forsetaritari að Richard Branson sé góðvinur Dorritar sem hún hafi þekkt í langan tíma . „ Sama dag og hið hörmulega slys varð fyrir fáeinum árum sendi hún honum hughreystandi kveðju og ræddi svo við hann í síma . Hún sagðist myndu hafa gaman af því að fara í geimferð þó hún væri ekki að bóka slíka ferð , “ segir Örnólfur . Hún teldi að vísindi almennt og heilbrigðisvísindi sérstaklega hefðu á margvíslegan hátt notið góðs af tæknilegum framförum sem orðið hefðu við þróun geimferða . Milljarðamæringurinn og stofnandi geimferðafyrirtækisins Virigin Galactic sagði í viðtali við Daily Mail hinn 26. mars sl. að eiginkona forsætisráðherra hefði sýnt geimferðum áhuga . Blaðamaður staðfestir frásögnina Mbl hafði samband við blaðamanninn Cole Moreton sem tók viðtalið fyrir Daily Mail . Moreton fór yfir endurrit af samskiptum sínum við Branson og staðfesti að frásögnin hefði verið með þessum hætti . „ Eiginkona forsætisráðherra Íslands hringdi í mig daginn eftir slysið og sagði : „ Ég vil skrá mig til að komast út í geim . “ Frásögnin hjá Daily Mail var tekin upp í frétt á Vísi fyrr í dag og birti Sigmundur Davíð færslu á Facebook í kjölfarið og mótmælti sögunni . „ Nú hefur vitleysan hins vegar náð stjarnfræðilegum hæðum . Í frétt á Vísi er fullyrt að eiginkona mín hafi pantað sér ferð út í geim ! Ég þurfti að lesa þetta fimm sinnum og athuga jafn oft hvort ég væri að lesa pistil á grínsíðu eða fréttasíðu . “ Samkvæmt forsetaritaranum virðist forundran Sigmundar eiga rétt á sér þar sem það var í raun Dorrit sem sýndi geimferðinni áhuga , en ekki Anna Sigurlaug , eiginkona Sigmundar . Athafnamaðurinn Gísli Gíslason , framkvæmdastjóri Even , er eini Íslendingurinn sem hefur þegar bókað miða með Virgin Galactic út í geim . Hann hafði ekki heyrt af áhuga Dorritar þegar mbl hafði samband en benti þó á að Branson og Dorrit væru góðir vinir . Hann segir fréttir af fyrirspurn Önnu Sigurlaugar jafnframt hafa komið sér á óvart . „ Við sem erum að fara úti í geim hittumst reglulega og sækjum viðburði hér og þar um heiminn . Þetta er sama fólkið sem maður hittir aftur og aftur og ég hefði líklega heyrt af öðrum Íslendingi . “